Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 711/2009

**1044a**

# **S p o l o č n á s p r á v a**

výborov Národnej rady Slovenskej republiky o výsledku prerokovania **návrhu** poslancov Národnej rady Slovenskej republiky Mojmíra MAMOJKU a Ľubomíra PETRÁKA na vydanie zákona, ktorým sa mení a dopĺňa zákon č. 656/2004 Z. z. o energetike v znení neskorších predpisov (tlač **1044**)v druhom čítaní

 Výbor Národnej rady Slovenskej republiky pre hospodársku politiku ako gestorský výbor k **návrhu** poslancov Národnej rady Slovenskej republiky Mojmíra MAMOJKU a Ľubomíra PETRÁKA na vydanie zákona, ktorým sa mení a dopĺňa zákon č. 656/2004 Z. z. o energetike v znení neskorších predpisov (tlač **1044**)(ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 21. apríla 2009 č. 1396 pridelila **návrh** poslancov Národnej rady Slovenskej republiky Mojmíra MAMOJKU a Ľubomíra PETRÁKA na vydanie zákona, ktorým sa mení a dopĺňa zákon č. 656/2004 Z. z. o energetike v znení neskorších predpisov (tlač **1044**) na prerokovanie v druhom čítaní vo výboroch do 10. júna 2009 a  v gestorskom výbore do 12. júna 2009:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Výbory o návrhu rokovali 9. júna 2009 a prijali tieto závery:

* Ústavnoprávny výbor Národnej rady Slovenskej republiky uznesením č. 635 odporúčal Národnej rade Slovenskej republiky návrh zákona schváliť.
* Výbor Národnej rady Slovenskej republiky pre hospodársku politiku o návrhu rokoval 9. júna 2009 a neprijal uznesenie, keďže navrhnuté uznesenie nezískalo potrebný súhlas požadovanej nadpolovičnej väčšiny prítomných členov výboru podľa § 52 ods. 4 rokovacieho poriadku a  čl. 84 ods. 2 Ústavy Slovenskej republiky v znení neskorších predpisov.

**IV.**

Z uznesenia Ústavnoprávneho výboru Národnej rady Slovenskej republiky vyplývajú nasledovné pozmeňujúce a doplňujúce návrhy:

1. V názve zákona sa slová „ktorým sa mení a dopĺňa zákon Národnej rady Slovenskej republiky č. 656/2004 Z. z. o energetike v znení neskorších predpisov“ nahrádzajú slovami „ktorým sa mení a dopĺňa zákon č. 656/2004 Z. z. o energetike a o zmene niektorých zákonov v znení neskorších predpisov“.

Spresnenie názvu zákona.

**Ústavnoprávny výbor NR SR**

*Gestorský výbor odporúča schváliť*

1. V čl. I 1. bod znie:

„1. V § 10 ods. 1 sa slová „fyzická osoba alebo právnická osoba je oprávnený“ nahrádzajú slovami „fyzická osoba alebo právnická osoba môže vo verejnom záujme“.“.

Legislatívno–technické spresnenie.

**Ústavnoprávny výbor NR SR**

*Gestorský výbor odporúča schváliť*

3. V čl. I sa za 2. bod sa vkladá nový 3. bod, ktorý znie:

„3. V § 10 ods. 1 písmeno b) sa na konci čiarka nahrádza bodkočiarkou a pripájajú sa tieto slová „rozsah a spôsob vykonania týchto činností musí byť vopred odsúhlasený držiteľom povolenia.“.“.

Nasledujúce body sa prečíslujú.

Navrhuje sa úprava rozsahu odstraňovania a okliesňovania stromov a iných porastov držiteľom povolenia. Neprimeraným (nadmerným) rozsahom činností vlastníkov nehnuteľností pri odstraňovaní a okliesňovaní stromov a iných porastov ohrozujúcich bezpečnosť a spoľahlivosť prevádzky energetických zariadení v ochranných pásmach vedení dochádza k neodôvodnenému navyšovaniu nákladov predkladaných vlastníkom nehnuteľnosti, ktoré niekoľkonásobne prevyšujú nevyhnutne a účelne vynaložené náklady na túto činnosť vynaloženú obvykle držiteľom povolenia. Požiadavky vlastníkov na úhradu  môžu v konečnom dôsledku vplývať na zvýšenie ceny elektriny pre koncových odberateľov elektriny.

**Ústavnoprávny výbor NR SR**

*Gestorský výbor odporúča schváliť*

4. V čl. I 5. bod znie:

„ 5. V § 10 ods. 1 sa za písmeno d) vkladá nové písmeno e), ktoré znie:

„e) zriaďovať na cudzích pozemkoch mimo zastavaného územia obce6a) elektrické vedenie a elektroenergetické zariadenie prenosovej sústavy a distribučnej sústavy a plynovody6b) a plynárenské zariadenia prepravnej siete, distribučnej siete, zásobníka a zariadení určených na ich ochranu alebo zabránenie ich porúch alebo havárií alebo na zmiernenie dôsledkov porúch alebo havárií na ochranu života, zdravia a majetku osôb; pri povoľovaní takejto stavby stavebný úrad rozhodne o podmienkach, za akých možno stavbu uskutočniť a prevádzkovať na cudzom pozemku; oprávnenia stavebníka na uskutočnenie stavby vznikajú nadobudnutím právoplatnosti takéhoto rozhodnutia.“.

Doterajšie písmeno e) sa označuje ako písmeno f).

Poznámky pod čiarou k odkazom 6a a 6b znejú:

„6a) § 139a ods. 8 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.

6b) § 139 ods. 3 zákona č. 50/1976 Zb.“.

Z dôvodu rovnakého zaobchádzania a nediskriminačného prístupu k držiteľom povolenia je potrebné upraviť navrhované ustanovenia tak, aby sa rovnako posudzovali aj plynárenské zariadenia. Zároveň sa spresňujú právomoci stavebného úradu.

**Ústavnoprávny výbor NR SR**

*Gestorský výbor odporúča schváliť*

5. V čl. I 6. bod znie:

 „6. V § 10 ods. 2 sa slová: „Predchádzajúci súhlas vlastníka nehnuteľnosti podľa ods. 1 písm. a), b) a d) sa nevyžaduje, ak ide o“ nahrádzajú slovami „Činnosti podľa odseku 1 písm. a), b) a d) je držiteľ povolenia alebo ním poverená fyzická osoba alebo právnická osoba povinná vopred oznámiť vlastníkovi, to neplatí, ak ide o“.

Zosúlaďuje sa vyňatie povinnosti vopred oznámiť vlastníkovi činnosti podľa odseku 1 písm. a), b) a d) s doterajším vyňatím povinností na predchádzajúci súhlas vlastníka pri tých istých činnostiach držiteľov povolení.

**Ústavnoprávny výbor NR SR**

*Gestorský výbor odporúča schváliť*

6. V čl. I 7. bod znie:

„7. V § 10 ods. 4 sa vypúšťa druhá veta.“.

 Legislatívno–technické spresnenie.

**Ústavnoprávny výbor NR SR**

*Gestorský výbor odporúča schváliť*

7.  V čl. I 8. bod znie:

„8. V § 10 odsek 5 znie:

 „(5) Povinnosti zodpovedajúce oprávneniam podľa odseku 1 sú vecnými bremenami7) spojenými s vlastníctvom nehnuteľnosti. Návrh na vykonanie záznamu do katastra nehnuteľností je oprávnený podať držiteľ povolenia.7a) Vlastník nehnuteľnosti má za zriadenie vecného bremena nárok na primeranú jednorazovú náhradu. Náhrada sa poskytne za výmeru, v ktorej je vlastník obmedzený pri užívaní nehnuteľnosti v dôsledku uplatnenia zákonného vecného bremena držiteľom povolenia. Ak sa držiteľ povolenia a vlastník nehnuteľnosti nedohodnú inak, náhrada sa určí znaleckým posudkom. Náklady na vyhotovenie znaleckého posudku hradí držiteľ povolenia. Lehoty na uplatnenie nároku na poskytnutie primeranej jednorazovej náhrady sú rovnaké ako lehoty podľa odseku 3. Práva zodpovedajúce vecným bremenám patria držiteľovi povolenia. Ak dôjde k zmene osoby držiteľa povolenia, práva zodpovedajúce vecným bremenám prechádzajú na nového držiteľa povolenia.“.

Poznámka pod čiarou k odkazu 7a znie:

„7a) § 34 a 35 zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.“.

Doplnenie nového odkazu pod čiarou potvrdzuje spôsobilosť vecných bremien byť, v súlade s ustanoveniami zákona NR SR č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, zapísané do katastra nehnuteľností. Ide o vecné bremená, ktoré sú podľa zákona o energetike v spojení s § 151n Občianskeho zákonníka zriadené zo zákona.

Znalecký posudok je vypracovaný za účelom poskytnutia nestranného návrhu ceny, pre ktorý by mala práve navrhovaná cena predstavovať výšku náhrady, aby nezvýhodňovala žiadnu zo zúčastnených zmluvných strán. Vzhľadom k tomu, že zákon by mal zúčastneným stranám umožniť taktiež vzájomnú dohodu pokiaľ ide o výšku náhrady a zúčastnené strany nepovažujú za nevyhnutné vypracovať znalecký posudok, navrhuje sa príslušná úprava.

**Ústavnoprávny výbor NR SR**

*Gestorský výbor odporúča schváliť*

8. V čl. I sa za 8. bod vkladá 9. bod, ktorý znie:

„9. V § 49 sa odsek 1 dopĺňa písmenom g), ktoré znie:

„g) na úhradu oprávnene vynaložených nákladov na vybudovanie alebo rekonštrukciu distribučnej siete.“.“

 Nasledujúce body sa prečíslujú.

 Návrh upravuje povinnosť prevádzkovateľov distribučnej siete uhradiť odberateľovi plynu oprávnene vynaložené náklady na vybudovanie alebo rekonštrukciu distribučnej siete, ktorú vykoná v súvislosti s pripojením odberného zariadenia k sieti na základe podmienok stanovených prevádzkovateľom siete. Návrh má za cieľ zamedziť neodôvodnenému prenášaniu nákladov na budovanie a rekonštrukciu sietí na odberateľov.

**Ústavnoprávny výbor NR SR**

*Gestorský výbor odporúča neschváliť*

9. V čl. I sa za 8. bod sa vkladá 9. bod, ktorý znie:

 „9. V § 49 sa odsek 3 dopĺňa písmenom c), ktoré znie:

 „c) na úhradu oprávnene vynaložených nákladov na vybudovanie alebo rekonštrukciu distribučnej siete.“.“

 Nasledujúce body sa prečíslujú.

 Návrh upravuje povinnosť prevádzkovateľov distribučnej siete uhradiť odberateľovi plynu oprávnene vynaložené náklady na vybudovanie alebo rekonštrukciu distribučnej siete, ktorú vykoná v súvislosti s pripojením odberného zariadenia k sieti na základe podmienok stanovených prevádzkovateľom siete. Návrh má za cieľ zamedziť neodôvodnenému prenášaniu nákladov na budovanie a rekonštrukciu sietí na odberateľov.

**Ústavnoprávny výbor NR SR**

*Gestorský výbor odporúča neschváliť*

10. V čl. II sa slová „1. augusta“ nahrádzajú slovami „1. septembra“.

Zmena účinnosti za účelom zohľadnenia nevyhnutných lehôt legislatívnom procese.

**Ústavnoprávny výbor NR SR**

*Gestorský výbor odporúča schváliť*

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 7, 10** hlasovať spoločne s odporúčaním **s c h v á l i ť,**

**o bodoch 8 a 9** hlasovať spoločne s odporúčaním **n e s c h v á l i ť.**

**V.**

Gestorský výbor na základe stanoviska Ústavnoprávneho výboru vyjadreného v jeho uznesení uvedeného pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

**návrh** poslancov Národnej rady Slovenskej republiky Mojmíra MAMOJKU a Ľubomíra PETRÁKA na vydanie zákona, ktorým sa mení a dopĺňa zákon č. 656/2004 Z. z. o energetike v znení neskorších predpisov (tlač **1044**)

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania **návrhu** poslancov Národnej rady Slovenskej republiky Mojmíra MAMOJKU a Ľubomíra PETRÁKA na vydanie zákona, ktorým sa mení a dopĺňa zákon č. 656/2004 Z. z. o energetike v znení neskorších predpisov (tlač **1044a**)v druhom čítaní bola schválená uznesením zo 16. júna 2009 č. 516.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 16. júna 2009

Maroš **K o n d r ó t**v. r.

predseda

Výboru NR SR

 pre hospodársku politiku